Zuma moet e-tol opskort, vra Outa | Maroela Media
Die Bondgenootskap teen Stedelike Tol (Outa) het Vrydag versoek dat die regering die e-tolprojek moet opskort indien hy ekonomiese groei wil stimuleer.
"Die organisasie ondersteun pres. Jacob Zuma se versoek dat Suid-Afrikaners aktiwiteit moet bevorder wat ekonomiese vooruitgang sal verseker," het Wayne Duvenage, voorsitter van Outa, gesê. "Zuma moet egter e-tol opskort."
"Outa ondersteun die president se versoek en doen 'n beroep op hom om dié poging in te lei deur seker te maak dat die regering nie miljarde rande mors deur die inwerkingstelling van die e-tolstelsel nie," het hy gesê.
Onlangse verslae in die Parlement het die tekort aan die oorweging om die petrolheffing as alternatiewe befondsingsmeganisme vir die Gauteng Snelwegverbeteringsprojek uitgelig.
Zuma het Donderdag gesê Suid-Afrika moet sy ekonomiese verrigting verskerp en die koers van belegging vermeerder. "Ons moet almal ons land bevorder en aktiwiteit, wat ekonomiese groei stimuleer, in elke moontlike manier bevorder," het Zuma gesê.
Die Johannesburgse landdroshof het verlede week 'n aansoek deur vakbondfederasie Cosatu van die hand gewys om met 'n betoging op die snelweg teen die e-tolstelsel voort te gaan. Cosatu het die hof genader nadat hulle nie toestemming ontvang het van die Johannesburgse metropolisie nie. Die betoging is vir die M1-noord, N1-suid, N12 en M2-noord-snelweë in Johannesburg beplan.